钦定古今图书集成/方舆汇编/职方典/第1185卷 > 《柯山园》〈四首〉吴国伦
## 钦定古今图书集成/方舆汇编/职方典/第1185卷 > 《柯山园》〈四首〉吴国伦

买舟三百里，江上见柯山。古径双桥外，方塘万木间。
入门花石喜，留客水云闲。若与王猷共，山阴那得还。

又

“性僻耽幽胜，风云奈汝何。”“寄情都不浅，乘兴一相过。”
宛转看亭榭，阴森坐薜萝。移樽从所适，山鸟自为歌

又

藂篁开作径，灌木不知年。未解亭相错，翻疑地屡迁。
烹葵支旧鼎，种树续新编。总失干时计，端居亦晏然。

又

“散步出幽篱，群芳送酒卮。隔城严漏下，近寺暝钟迟。”
秉烛云生榻，停歌月满池。不禁酣欲卧，敢谓老能诗。